Useassa uimahallissa on törmätty hius- ja meikkiongelmiin, kun kaikki eivät suostu noudattamaan sääntöjä.

Uimahallien altaita tyhjennettäessä, niiden pohjalta löytyy usein runsaat määrät hius- ja meikkitöhnää. ILPO LUKUS

Perinteikkäässä Helsingin Yrjönkadun uimahallissa osa naisasiakkaista nakkelee niskojaan hygieniaohjeistuksille, uutisoi perjantain Helsingin Sanomat.

Likaiset naiset kantavat altaaseen hius- ja meikkitöhkää, joita eivät välitä pestä pois ennen altaaseen menoa.

- Altaaseen mennään yhä useammin tukka kuivana ja meikit naamalla, sanoo laitospäällikkö Maritta Harjapää Helsingin Sanomien haastattelussa.

Töölön urheiluhallin hallipäällikkö Raimo Laasonen kertoo Iltalehdelle, että heillä ongelmaan on vastattu jakamalla uimareille ilmaisia uimalakkeja.

- Naiset haluaisivat olla altaassa täydessä kampauksessa. Varsinkin ne, jotka menevät aamu-uinnin jälkeen suoraan töihin.

Uimahalli on tullut asiakkaitaan vastaan: ne, jotka haluavat mennä altaaseen tukka kuivana, saavat uimavalvojalta kertakäyttöisen uimalakin. Laasonen sanoo, että parissa vuodessa uimalakkikulttuuri on omaksuttu hallilla hienosti.

Mallia maailmalta

Laasosen mukaan Keski-Euroopassa ei uima-altaaseen ole mitään asiaa ilman lakkia.

- Olenkin hokenut seminaareissa, joissa on ollut vaikutusvaltaisia henkilöitä paikalla, että myös Suomen uimahalleihin olisi saatava lakkipakko. Eikä se auta, että yhdessä hallissa käytäntö on tämä, sääntöjen tulee olla samat kaikkialla.

- Kustannuskysymys kertakäyttölakkien jakaminen ei ole, sillä tuhannen lakin paketti kustantaa uimahallille Laasosen mukaan noin 50 euroa.

- Kun altaan tyhjentää ja imuroi, niin melkoinen määrä hiuksia kertyy nytkin, vaikka lakit ovat käytössä. Voin vain kuvitella, mikä tilanne olisi ilman lakkeja, Laasonen sanoo.

Ymmärretään yleensä

Iltalehden perjantaina tavoittama Kallion urheiluhallin hallipäällikkö Markku Mäkinen tunnistaa Yrjönkadun ongelman.

- Jonkun verran samanlaista ongelmaa on, ihan yleisessä määrin.

Kyse on asiakkaiden välinpitämättömyydestä, sillä ohjeistusta on tarjolla rutkasti. Kallion uimahallissa järjestyssäännöt on heti sisäänkäynnillä ja vielä ennen pesuhuoneisiin menoa.

- Lisäksi ohjeistuskuulutuksia tulee keskusradiosta puolentunnin välein suomeksi, ruotsiksi, englanniksi ja venäjäksi, Mäkinen luettelee.

Hän kertoo, että bongatessaan kuivatukkaisen, uimahatuttoman henkilön, kehottavat uimavalvojat asiakasta menemään takaisin suihkutiloihin.

Vastaanotto vaihtelee.

- Osa asiakkaista ymmärtää tilanteen ihan ok:sti, osa väittää vastaan, mutta aika hyvin yleensä totellaan, hän kertoo.

Mäkinen sanoo, että äärimmäisessä tapauksessa porttikieltokin on vaihtoehto.

- Mutta onneksi ei ole tarvinnut niin pitkälle mennä ja olemme ihan pehmeillä konsteilla pärjänneet vielä.

Hän sanoo, että naisilla on miehiä enemmän ongelmia hygieniamääräysten noudattamisessa, mutta huomautuksia annetaan molemmille.